EA ดีดบวก 6% หลังเข้าเขตโอเวอร์โซลด์ ฟากโบรกฯ ยังแนะ “ซื้อ” อัพเป้าสูง 77 บ.
EA ดีดบวก 6% หลังเข้าเขตโอเวอร์โซลด์ ฟากโบรกฯ ยังแนะ "ซื้อ" อัพเป้าสูง 77 บ. โดยล่าสุด ณ เวลา 10.35 น. อยู่ที่ระดับ 45 บาท เพิ่มขึ้น 2.50 บาท หรือ 5.88% สูงสุดที่ระดับ 45 บาท ต่ำสุดที่ระดับ 42.75 บาท มูลค่าการซื้อขาย 971.30 ล้านบาท
13 มี.ค. 2561

ผู้สื่อข่าวรายงานว่า ราคาหุ้น บริษัท พลังงานบริสุทธิ์ จำกัด (มหาชน) หรือ EA ณ เวลา 10.35 น. อยู่ที่ระดับ 45 บาท เพิ่มขึ้น 2.50 บาท หรือ 5.88% สูงสุดที่ระดับ 45 บาท ต่ำสุดที่ระดับ 42.75 บาท มูลค่าการซื้อขาย 971.30 ล้านบาท

ด้านนักวิเคราะห์ บล.ซีจีเอส-ซีไอเอ็มบีฯ ระบุในบทวิเคราะห์ แนะนำ “ซื้อ” ในราคาเป้าหมาย 70 บาท โดยมองแรงเทขายทำให้ราคาปัจจุบันมี downside ค่อนข้างจำกัด ซึ่งสะท้อนเพียงธุรกิจโรงไฟฟ้าและไบโอดีเซล ส่วนการที่ผลดำเนินงานไตรมาส 4/60 ที่ต่ำกว่าคาดเป็นไตรมาสแรกหลังจากที่สูงกว่าคาดมา 16 ไตรมาสติดกันนั้น มองว่าเป็นเหตุผลที่ไม่เพียงพอสำหรับราคาที่หดตัวลงมาก
อย่างไรก็ตามได้ปรับลดประมาณการ EPS FY61-63F ลง 8.5-25.3% เพื่อสะท้อนกำลังผลิตที่ลดลงในพลังงานลม
ขณะที่นักวิเคราะห์ บล.กรุงศรี เปิดเผยว่า ขณะนี้ได้ปรับเพิ่มคำแนะนำเป็น “ซื้อ” หุ้นบริษัท พลังงานบริสุทธิ์ จำกัด (มหาชน) หรือ EA รวมถึงปรับราคาเป้าหมายใหม่เป็น 77 บาท จากเดิม 45 บาท เนื่องจากทิศทางผลการดำเนินงานธุรกิจ Renewable energy (RE) ของบริษัทยังคงแข็งแกร่ง ประกอบกับราคาหุ้น EA ได้ปรับตัวลดลงจนเข้าเขตโอเวอร์โซลด์ (ขายมากเกินไป)
อนึ่งความเคลื่อนไหวหุ้น EA ตั้งแต่ต้นเดือนมี.ค. 2561 จนถึงล่าสุดในวานนี้ (12 มี.ค.) รวมทั้งสิ้น 7 วันทำการ ปรากฏว่า หุ้น EA ได้ปรับตัวลดลงไปแล้วถึง 43% และส่งผลให้มูลค่าหลักทรัพย์ตามราคาตลาด (มาร์เก็ตแคป) ลดลงมาอยู่ที่ระดับ 1.58 แสนล้านบาท เท่ากับลดลงไปถึงระดับ 9.2 หมื่นล้านบาท เมื่อเทียบกับช่วงสิ้นเดือนก.พ. ที่ EA มาร์เก็ตแคปรวมทั้งสิ้น 2.5 แสนล้านบาท